**Majandus- ja Kommunikatsiooniministeeriumi arvamus Euroopa teaduskraadi loomise tegevuskava teatise kohta**

Majandus- ja Kommunikatsiooniministeerium esitab oma kommentaarid Euroopa teaduskraadi loomise tegevuskava teatise kohta.

Toome välja järgmise:

1. Euroopa teaduskraadi loomise tegevuskava on tervitatav ning võimaldab inimestel interdistsiplinaarse lähenemise kaudu eelduslikult paindlikumalt omandada vajalikud oskused. Loodame, et sellisel viisil saab tulevikus ka (mh virtuaalset) õpirännet rohkem rakendada ja seeläbi pakkuda paremat õpikogemust ning laiemat erialast vaadet.
2. Ettevõtjate jaoks lihtsustaks ühisõppekavade ja -kraadide loomine tööjõu välismaalt värbamise protsessi. Euroopa teaduskraadi abil oleks lihtsam distantsilt hinnata kandidaatide teadmisi ja oskusi. Küll aga peame oluliseks füüsilise kohaloleku miinimumnõuet, sest mida pikemalt viibib õppur Eestis, seda tõenäolisemalt siirdub ta just Eesti tööturule ning asub Eestisse elama.
3. Täiendavalt märgime, et ühisõppekavade ja -kraadide loomine lihtsustaks ettevõtjate piiriülest äritegevust, kuna kutsekvalifikatsioonide tunnustamisega seotud kohustused (nt tõlked, notariaalsed kinnitused jm) on teenusepakkujatele täna kulukad ning suurendavad nende halduskoormust (seda eriti VKE-de vaatest). Töötajate kutsekvalifikatsioonide ja oskuste sujuvam tunnustamine on ELi majanduse rohe- ja digiüleminekul võtmetähtsusega.
4. Kuigi tegevuskava realiseerimine eeldab tihedat liikmesriikide vahelist koostööd ja investeeringuid, mõjutab see positiivselt eeldatavasti ka nii töötajaid kui ka tööandjaid.